2जी घोटाले की फांस, पीएम से मिलेंगे प्रणब  
प्रधानमंत्री न्यूयॉर्क में हैं, वहीं प्रणब वाशिंगटन में हैं, लेकिन प्रणब के कार्यक्रम में फेरबदल हुआ है और वे पीएम से मिलने न्यूयॉर्क आ रहे हैं।
सरकार के लिए 2 जी स्पेक्ट्रम मामला गले की फांस बनता जा रहा है। अमेरिका दौरे पर गए प्रधानमंत्री इन दिनों न्यूयॉर्क में हैं, वहीं वित्तमंत्री प्रणब मुखर्जी वाशिंगटन में हैं, लेकिन अचानक वित्तमंत्री के कार्यक्रम में फेरबदल हुआ है और वे प्रधानमंत्री से मिलने आज वाशिंगटन से न्यूयॉर्क आ रहे हैं।  खबरों के मुताबिक प्रणब मुखर्जी प्रधानमंत्री से मिलकर पी चिदंबरम को लेकर चर्चा करेंगे। वित्तमंत्रालय के प्रवक्ता के मुताबिक प्रणब अपना न्यूयॉर्क दौरा बीच में खत्म नहीं कर रहे हैं।  इससे पहले कल प्रधानमंत्री ने पत्रकारों से बातचीत करते हुए चिदंबरम पर बतौर वित्तमंत्री और बतौर गृहमंत्री पूरा भरोसा जताया था।  कानून मंत्री सलमान खुर्शीद का भी कहना है कि चिदंबरम निर्दोष हैं। उन्होंने कहा कि जिस चिट्ठी को लेकर गृहमंत्री कठघरे में हैं, वो किसी के व्यक्तिगत विचार हो सकते हैं। उन्होंने कहा कि हमें देश की न्यायिक व्यवस्था पर भरोसा करना चाहिए। उन्होंने कहा कि चिदंबरम के खिलाफ आरोप देश के सिस्टम से नाइंसाफी है और नोट में लिखी सारी बातें सामने नहीं आई हैं।